CELEX: 
Language: da
Date: 2021-04-21 00:00:00
Title: KOMMISSIONENS DELEGEREDE FORORDNING (EU) …/… om ændring af delegeret forordning (EU) 2015/35 for så vidt angår integration af bæredygtighedsrisici i ledelsen af forsikrings- og genforsikringsselskaber

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Denne forordning indgår i et bredere initiativ, som Kommissionen har taget vedrørende bæredygtig udvikling. Det danner grundlag for en EU-ramme, som sætter bæredygtighedshensyn i centrum for det finansielle system til støtte for omstillingen af Europas økonomi til et grønnere, mere modstandsdygtigt og cirkulært system i overensstemmelse med målene i den europæiske grønne pagt
                  1
               .
            
            
               Efter vedtagelsen af Parisaftalen fra 2016 om klimaændringer og FN's 2030-dagsorden for bæredygtige udviklingsmål (verdensmålene) bebudede Kommissionen i handlingsplanen for finansiering af bæredygtig vækst, at den agtede at præcisere integrationen af bæredygtighed i de såkaldte tillidsforpligtelser i den sektorspecifikke lovgivning. I meddelelsen om den europæiske grønne pagt bekræftes det, at der er behov for langsigtede signaler, således at finansielle midler og kapital rettes mod grønne investeringer, og strandede aktiver undgås. Denne forordning vil bidrage til dette specifikke mål.
            
            
               Kommissionens delegerede forordning (EU) 2015/35
                  2
                gennemfører direktiv 2009/138/EF ved yderligere præcisering af bl.a. krav til ledelse, interessekonflikter og risikostyring for forsikrings- og genforsikringsselskaber. 
            
            
               Nærværende forordning er baseret på teknisk rådgivning
                  3
                fra Den Europæiske Tilsynsmyndighed for Forsikrings- og Arbejdsmarkedspensionsordninger (EIOPA). I den tekniske rådgivning konkluderes det, at der er behov for yderligere præciseringer med hensyn til integrationen af bæredygtighedsrisici og bæredygtighedsfaktorer i Kommissionens delegerede forordning (EU) 2015/35, og der peges på specifikke bestemmelser i denne henseende. 
            
            
               Denne forordning og andre sektorspecifikke delegerede retsakter, der tilpasser bestemmelserne om tillidsforpligtelser og egnethedstest, indebærer en yderligere styrkelse af forordningen om bæredygtighedsrelaterede oplysninger i sektoren for finansielle tjenesteydelser
                  4
               , forordningen om EU-benchmarks for klimaovergangen, Paristilpassede EU-benchmarks og bæredygtighedsrelaterede oplysninger om benchmarks
                  5
                og forordningen om EU-taksonomien for bæredygtige aktiviteter
                  6
               . Disse bestemmelser integrerer bæredygtighedshensyn i investerings-, rådgivnings- og oplysningsprocesserne på en ensartet måde på tværs af sektorer. De forankrer miljømæssige, sociale og ledelsesmæssige hensyn (bæredygtighed) i kernen i det finansielle system for at hjælpe med til at omdanne Europas økonomi til et grønnere, kulstoffattigt, mere modstandsdygtigt, ressourceeffektivt og cirkulært system.
            
            
               2.HØRINGER FORUD FOR RETSAKTENS VEDTAGELSE
            
            
               Den 24. juli 2018 anmodede Kommissionen EIOPA om teknisk rådgivning om mulige ændringer af delegerede retsakter, der skal vedtages i henhold til direktiv 2009/138/EU, med hensyn til integration af bæredygtighedsrisici og bæredygtighedsfaktorer. EIOPA offentliggjorde sin endelige rapport med teknisk rådgivning til Kommissionen den 3. maj 2019. I forbindelse med rådgivningen var der taget højde for de synspunkter, som interessenterne, herunder EIOPA's interessentgruppe for forsikrings- og genforsikringsordninger, havde givet udtryk for under den offentlige høring i perioden mellem den 28. november 2018 og den 28. februar 2019. Den omfatter en cost-benefit-analyse. 
            
            
               Den 22. november 2019 iværksatte Kommissionens tjenestegrene en skriftlig høring af Ekspertgruppen om Bankvirksomhed, Betalinger og Forsikring (E02885). Der blev taget behørigt hensyn til ekspertgruppens bemærkninger.
            
            
               I overensstemmelse med principperne om bedre regulering blev der offentliggjort et udkast til denne forordning på Kommissionens websted med henblik på en periode, hvor offentligheden kan give tilbagemeldinger, og som løber fra den 8. juni 2020 til den 6. juli 2020. Efter behørig overvejelse af tilbagemeldingerne blev der foretaget yderligere ændringer i teksten.
            
            
               3.JURIDISKE ASPEKTER AF DEN DELEGEREDE RETSAKT
            
            
               Retsgrundlaget for denne forordning findes i artikel 50, stk. 1, litra a) og b), og artikel 135, stk. 1, litra a), i direktiv 2009/138/EF. 
            
            
               Nærværende forordning omfatter følgende ændringer af forordning (EU) 2015/35:
            
            
               Ved artikel 1, nr. 1), tilføjes tre definitioner: For det første defineres "bæredygtighedsfaktorer" ved henvisning til artikel 2 i forordning (EU) 2019/2088. For det andet defineres "bæredygtighedsrisici" i overensstemmelse med definitionen af disse risici i forordning (EU) 2019/2088. For det tredje defineres "bæredygtighedspræferencer" i tråd med definitionen af dette begreb, der samtidig indføres i delegeret forordning (EU) 2017/2359
                  7
               , og i overensstemmelse med definitionen af dette begreb, der samtidig indføres i delegeret forordning (EU) 2017/565
                  8
               .
            
            
               I henhold til artikel 1, nr. 2), skal forsikrings- og genforsikringsselskaber lade bæredygtighedsrisici afspejles i deres risikostyring.
            
            
               Artikel 1, nr. 3), medtager identificering og vurdering af bæredygtighedsrisici i forsikrings- og genforsikringsselskabers risikostyringsfunktioner.
            
            
               I henhold til artikel 1, nr. 4), skal forsikrings- og genforsikringsselskabernes aktuarfunktion tage hensyn til bæredygtighedsrisici i sin vurdering af den usikkerhed, der er forbundet med de skøn, der er foretaget i beregningen af forsikringsmæssige hensættelser.
            
            
               I artikel 1, nr. 5), fastsættes det, at aflønningspolitikken skal indeholde oplysninger om dens sammenhæng med integrationen af bæredygtighedsrisici.
            
         
         
            
               I henhold til artikel 1, nr. 6), skal der tages hensyn til bæredygtighedsrisici ved gennemførelsen af "prudent person"-princippet.
            
            
               I henhold til artikel 2 finder denne forordning anvendelse fra 12 måneder efter offentliggørelsen i Den Europæiske Unions Tidende.
            
            
               KOMMISSIONENS DELEGEREDE FORORDNING (EU) …/…
            
            
               af 21.4.2021
            
            
               om ændring af delegeret forordning (EU) 2015/35 for så vidt angår integration af bæredygtighedsrisici i ledelsen af forsikrings- og genforsikringsselskaber
            
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets direktiv 2009/138/EF af 25. november 2009 om adgang til og udøvelse af forsikrings- og genforsikringsvirksomhed (Solvens II)
                  9
               , særlig artikel 50, stk. 1, og artikel 135, stk. 1, litra a), og
            
            
               ud fra følgende betragtninger:
            
            
               (1)Omstilling til en kulstoffattig, mere bæredygtig, ressourceeffektiv og cirkulær økonomi i tråd med målene for bæredygtig udvikling er afgørende for at sikre EU-økonomiens konkurrenceevne på lang sigt. I 2016 indgik Unionen Parisaftalen
                  10
               . I artikel 2, stk. 1, litra c), i Parisaftalen fastsættes målet om at styrke indsatsen mod klimaændringer, bl.a. ved at sikre, at de finansielle strømme fremmer lave drivhusgasemissioner og en klimarobust udvikling.
            
            
               (2)I erkendelse af denne udfordring fremlagde Kommissionen den europæiske grønne pagt
                  11
                i december 2019. Den grønne pagt udgør en ny vækststrategi, der sigter mod at omstille Unionen til et retfærdigt og velstående samfund med en moderne, ressourceeffektiv og konkurrencedygtig økonomi, hvor der fra 2050 ikke længere er nogen nettoemissioner af drivhusgasser, og hvor den økonomiske vækst er afkoblet fra ressourceanvendelsen. Dette forudsætter også, at investorerne som rettesnor får klare, langsigtede signaler for at undgå strandede aktiver og skaffe bæredygtig finansiering.
            
            
               (3)I marts 2018 offentliggjorde Kommissionen sin handlingsplan for finansiering af bæredygtig vækst
                  12
                med en ambitiøs og sammenhængende strategi for bæredygtig finansiering. Et af målene i handlingsplanen er at omlægge kapitalstrømme i retning af bæredygtige investeringer for at opnå en bæredygtig og inklusiv vækst. Den konsekvensanalyse, som ligger til grund for de efterfølgende lovgivningsmæssige initiativer, der blev offentliggjort i maj 2018
                  13
               , viste, at det er nødvendigt at præcisere, at forsikrings- og genforsikringsselskaber bør tage hensyn til bæredygtighedsfaktorer som en del af deres forpligtelser over for forsikringstagerne. Forsikrings- og genforsikringsselskaber bør derfor løbende vurdere ikke blot alle relevante finansielle risici, men også alle relevante bæredygtighedsrisici som omhandlet i Europa-Parlamentets og Rådets forordning (EU) 2019/2088
                  14
               , som, hvis de opstår, kunne have faktisk eller potentiel væsentlig negativ indvirkning på værdien af en investering eller et passiv. Kommissionens delegerede forordning (EU) 2015/35
                  15
                henviser ikke udtrykkeligt til bæredygtighedsrisici. Af denne grund og for at sikre, at ledelsessystemet følges og gennemføres korrekt, er det nødvendigt at præcisere, at forsikrings- og genforsikringsselskabers ledelsessystem og vurderingen af disse virksomheders samlede solvensbehov bør afspejle bæredygtighedsrisici. 
            
            
               (4)Forsikringsselskaber, der oplyser om de vigtigste negative indvirkninger på bæredygtighedsfaktorer, jf. forordning (EU) 2019/2088, bør også tilpasse deres processer, systemer og interne kontroller med hensyn til disse oplysninger. 
            
            
               (5)I betragtning af Kommissionens ambitioner om at sikre, at klima- og miljørisici styres og integreres i det finansielle system, og i betragtning af aflønningspolitikkernes betydning for at sikre, at forsikrings- og genforsikringsselskabernes personale effektivt styrer de risici, der identificeres af risikostyringssystemet, bør forsikrings- og genforsikringsselskabernes aflønningspolitikker indeholde oplysninger om, hvordan disse politikker tager hensyn til integrationen af bæredygtighedsrisici i risikostyringssystemet.
            
            
               (6)I henhold til "prudent person"-princippet, jf. artikel 132 i direktiv 2009/138/EF, må forsikrings- og genforsikringsselskaber kun investere i aktiver, hvortil der knytter sig risici, som de på korrekt vis kan identificere, måle, overvåge, forvalte, kontrollere og rapportere om. For at sikre, at klima- og miljørisici styres effektivt af forsikrings- og genforsikringsselskaber, bør der ved gennemførelsen af "prudent person"-princippet tages hensyn til bæredygtighedsrisici, og forsikrings- og genforsikringsselskaber bør i deres investeringsprocesser tage hensyn til deres kunders bæredygtighedspræferencer, som der er taget hensyn til i produktgodkendelsesprocessen.
            
            
               (7)Delegeret forordning (EU) 2015/35 bør derfor ændres.
            
            
               (8)Tilsynsmyndighederne og forsikrings- og genforsikringsselskaberne bør gives tilstrækkelig tid til at tilpasse sig de nye krav i denne forordning. Dens anvendelse bør derfor udskydes —
            
            
               VEDTAGET DENNE FORORDNING:
            
            
               Artikel 1
            
         
         
            
               Ændringer af delegeret forordning (EU) 2015/35
            
            
               I delegeret forordning (EU) 2015/35 foretages følgende ændringer:
            
            
               1)I artikel 1 indsættes følgende som nr. 55c-55e:
            
            
               "55c.
                     "bæredygtighedsrisiko": en miljømæssig, social eller ledelsesmæssig begivenhed eller omstændighed, som, hvis den opstår, kunne have faktisk eller potentiel negativ indvirkning på værdien af investeringen eller værdien af passivet
            
            
               55d.
                     "bæredygtighedsfaktorer": bæredygtighedsfaktorer som defineret i artikel 2, nr. 24), i Europa-Parlamentets og Rådets forordning (EU) 2019/2088*
            
            
               55e. "bæredygtighedspræferencer": en kundes eller potentiel kundes valg med hensyn til, hvorvidt eller ej og i hvilket omfang et eller flere af følgende finansielle instrumenter bør integreres i vedkommendes investering:
            
            
               a)
                     et finansielt instrument, for hvilket kunden eller den potentielle kunde bestemmer, at en minimumsandel skal investeres i miljømæssigt bæredygtige investeringer som defineret i artikel 2, nr. 1), i Europa-Parlamentets og Rådets forordning (EU) 2020/852**
            
            
               b)
                     et finansielt instrument, for hvilket kunden eller den potentielle kunde bestemmer, at en minimumsandel skal investeres i bæredygtige investeringer som defineret i artikel 2, nr. 17), i Europa-Parlamentets og Rådets forordning (EU) 2019/2088
            
            
               c)
                     et finansielt instrument, der tager hensyn til de vigtigste negative indvirkninger på bæredygtighedsfaktorer, hvor kvalitative eller kvantitative elementer, der viser, at der tages hensyn hertil, bestemmes af kunden eller den potentielle kunde
            
            
               ___________
            
            
               * 
                     Europa-Parlamentets og Rådets forordning (EU) 2019/2088 af 27. november 2019 om bæredygtighedsrelaterede oplysninger i sektoren for finansielle tjenesteydelser (EUT L 317 af 9.12.2019, s. 1).
            
            
               **
                     Europa-Parlamentets og Rådets forordning (EU) 2020/852 af 18. juni 2020 om fastlæggelse af en ramme til fremme af bæredygtige investeringer og om ændring af forordning (EU) 2019/2088 (EUT L 198 af 22.6.2020, s. 13)."
            
            
               2)Artikel 260 ændres således:
            
            
               a)Stk. 1, litra a), nr. i), affattes således:
            
            
               "i)
                     foranstaltninger, som forsikrings- og genforsikringsselskabet skal træffe til at vurdere og styre risikoen for tab eller en ugunstig udvikling i værdien af forsikrings- og genforsikringsforpligtelser som følge af uhensigtsmæssige antagelser i forbindelse med prissætning og hensættelser på grund af interne eller eksterne faktorer, herunder bæredygtighedsrisici".
            
            
               b)I stk. 1, litra c), tilføjes følgende som nr. vi):
            
            
               "vi)
                     foranstaltninger, som forsikrings- eller genforsikringsselskabet skal træffe til at sikre, at bæredygtighedsrisici i investeringsporteføljen identificeres, vurderes og håndteres korrekt."
            
            
               c)Følgende indsættes som stk. 1a:
            
            
               "1a.
                     Forsikrings- og genforsikringsselskaber skal integrere bæredygtighedsrisici i deres politikker, der er omhandlet i stk. 1, litra a) og c), og, hvor det er relevant, i deres politikker for de øvrige områder, der er omhandlet i stk. 1." 
            
            
               3)Artikel 269 ændres således:
            
         
         
            
               a)Stk. 1, litra e), affattes således:
            
            
               "e)
                     identificere og vurdere nye risici og bæredygtighedsrisici."
            
            
               b)Følgende indsættes som stk. 1a:
            
            
               "1a.
                     Nye risici og bæredygtighedsrisici, der er omhandlet i stk. 1, litra e), og som identificeres af risikostyringsfunktionen, udgør en del af de risici, der er omhandlet i artikel 262, stk. 1, litra a)."
            
            
               4)Artikel 272, stk. 6, litra b), affattes således:
            
            
               "b)
                     virkningen af inflation, juridiske risici, bæredygtighedsrisici, ændringer i sammensætningen af selskabets portefølje samt af de systemer, som ned- eller opjusterer de præmier, som forsikringstagerne betaler, afhængigt af deres kravsforløb ("bonus-malus-systemer") eller lignende systemer, der gennemføres i bestemte homogene risikogrupper".
            
            
               5)I artikel 275 tilføjes følgende som stk. 4:
            
            
               "4.
                     Aflønningspolitikken skal omfatte oplysninger om, hvordan den tager hensyn til integrationen af bæredygtighedsrisici i risikostyringssystemet."
            
            
               6)I afsnit I, kapitel IX, tilføjes følgende som afdeling 6:
            
            
               "AFDELING 6 
            
            
               Investeringer
            
            
            
               Artikel 275a
            
            
               Integration af bæredygtighedsrisici i "prudent person"-princippet
            
            
               1.
                     Forsikrings- og genforsikringsselskaber skal ved identifikation, måling, overvågning, forvaltning, kontrol, rapportering og vurdering af risici i forbindelse med investeringer, som omhandlet i artikel 132, stk. 2, første afsnit, i direktiv 2009/138/EF, tage hensyn til bæredygtighedsrisici.
            
            
               2.
                     Med henblik på stk. 1 skal forsikrings- og genforsikringsselskaber tage hensyn til den potentielle langsigtede virkning af deres investeringsstrategi og beslutninger om bæredygtighedsfaktorer og, hvor det er relevant, skal denne strategi og disse beslutninger truffet af et forsikringsselskab afspejle deres kunders bæredygtighedspræferencer, som der er taget hensyn til i den produktgodkendelsesproces, der er omhandlet i artikel 4 i Kommissionens delegerede forordning (EU) 2017/2358***.
            
            
               ___________
            
            
               ***
                     Kommissionens delegerede forordning (EU) 2017/2358 af 21. september 2017 om supplerende regler til Europa-Parlamentets og Rådets direktiv (EU) 2016/97 for så vidt angår krav til produkttilsyn og styring for forsikringsselskaber og forsikringsdistributører (EUT L 341 af 20.12.2017, s. 1.)."
            
            
               Artikel 2
            
            
               Ikrafttræden og anvendelse
            
         
         
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Den anvendes fra den [Publikationskontoret — indsæt 12 måneder efter offentliggørelsen].
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 21.4.2021.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                        Meddelelse fra Kommissionen til Europa-Parlamentet, Det Europæiske Råd, Rådet, Det Europæiske Økonomiske og Sociale Udvalg og Regionsudvalget: Den europæiske grønne pagt (COM(2019) 640 final).
               
               
                  
                     (2)
                  
                        Kommissionens delegerede forordning (EU) 2015/35 af 10. oktober 2014 om supplerende regler til Europa-Parlamentets og Rådets direktiv 2009/138/EF om adgang til og udøvelse af forsikrings- og genforsikringsvirksomhed (Solvens II) (EUT L 12 af 17.1.2015, s. 1).
               
               
                  
                     (3)
                  
                        Final Report - EIOPA's Technical Advice on the integration of sustainability risks and factors in the delegated acts under Solvency II and IDD (EIOPA-BoS-19/172).
               
               
                  
                     (4)
                  
                        Europa-Parlamentets og Rådets forordning (EU) 2019/2088 af 27. november 2019 om bæredygtighedsrelaterede oplysninger i sektoren for finansielle tjenesteydelser (EUT L 317 af 9.12.2019, s. 1).
               
               
                  
                     (5)
                  
                        Europa-Parlamentets og Rådets forordning (EU) 2019/2089 af 27. november 2019 om ændring af forordning (EU) 2016/1011, for så vidt angår EU-benchmarks for klimaovergangen, Paristilpassede EU-benchmarks og bæredygtighedsrelaterede oplysninger om benchmarks (EUT L 317 af 9.12.2019, s. 17).
               
               
                  
                     (6)
                  
                        Europa-Parlamentets og Rådets forordning (EU) 2020/852 af 18. juni 2020 om fastlæggelse af en ramme til fremme af bæredygtige investeringer og om ændring af forordning (EU) 2019/2088 (EUT L 198 af 22.6.2020, s. 13).
               
               
                  
                     (7)
                  
                        Kommissionens delegerede forordning (EU) 2017/2359 af 21. september 2017 om supplerende regler til Europa-Parlamentets og Rådets direktiv (EU) 2016/97 for så vidt angår oplysningskrav og regler om god forretningsskik i forbindelse med distribution af forsikringsbaserede investeringsprodukter (EUT L 341 af 20.12.2017, s. 8.).
               
               
                  
                     (8)
                  
                        Kommissionens delegerede forordning (EU) 2017/565 af 25. april 2016 om supplerende regler til Europa-Parlamentets og Rådets direktiv 2014/65/EU for så vidt angår de organisatoriske krav til og vilkårene for drift af investeringsselskaber samt definitioner af begreber med henblik på nævnte direktiv (EUT L 87 af 31.3.2017, s. 1).
               
               
                  
                     (9)
                  
                        EUT L 335 af 17.12.2009, s. 1.
               
               
                  
                     (10)
                  
                        Rådets afgørelse (EU) 2016/1841 af 5. oktober 2016 om indgåelse på Den Europæiske Unions vegne af Parisaftalen, der er vedtaget inden for rammerne af De Forenede Nationers rammekonvention om klimaændringer (EUT L 282 af 19.10.2016, s. 1).
               
               
                  
                     (11)
                  
                        Meddelelse fra Kommissionen til Europa-Parlamentet, Det Europæiske Råd, Rådet, Det Europæiske Økonomiske og Sociale Udvalg og Regionsudvalget: Den europæiske grønne pagt (COM(2019) 640 final).
               
               
                  
                     (12)
                  
                        COM(2018) 97 final.
               
               
                  
                     (13)
                  
                        SWD(2018) 264 final.
               
               
                  
                     (14)
                  
                        Europa-Parlamentets og Rådets forordning (EU) 2019/2088 af 27. november 2019 om bæredygtighedsrelaterede oplysninger i sektoren for finansielle tjenesteydelser (EUT L 317 af 9.12.2019, s. 1).
               
               
                  
                     (15)
                  
                        Kommissionens delegerede forordning (EU) 2015/35 af 10. oktober 2014 om supplerende regler til Europa-Parlamentets og Rådets direktiv 2009/138/EF om adgang til og udøvelse af forsikrings- og genforsikringsvirksomhed (Solvens II) (EUT L 12 af 17.1.2015, s. 1).